KOMISIJOS ATASKAITA EUROPOS PARLAMENTUI IR TARYBAI dėl Europos Sąjungos ir Jungtinių Amerikos Valstijų susitarimo dėl finansinių mokėjimų pranešimų duomenų tvarkymo ir perdavimo iš Europos Sąjungos į Jungtines Valstijas Terorizmo finansavimo sekimo programos tikslais įgyvendinimo bendros peržiūros /* COM/2014/0513 final */





KOMISIJOS ATASKAITA EUROPOS PARLAMENTUI IR TARYBAI dėl Europos Sąjungos ir Jungtinių Amerikos Valstijų susitarimo dėl finansinių mokėjimų pranešimų duomenų tvarkymo ir perdavimo iš Europos Sąjungos į Jungtines Valstijas Terorizmo finansavimo sekimo programos tikslais įgyvendinimo bendros peržiūros 2010 m. rugpjūčio 1 d. įsigaliojo Europos Sąjungos ir Jungtinių Amerikos Valstijų susitarimas dėl finansinių mokėjimų pranešimų duomenų tvarkymo ir perdavimo iš Europos Sąjungos į Jungtines Valstijas terorizmo finansavimo sekimo programos (TFSP) tikslais[1]. Procedūriniai aspektai Susitarimo 13 straipsnyje numatyta, kad apsaugos ir kontrolės priemonių bei abipusiškumo nuostatų bendras peržiūras reguliariai atlieka peržiūros grupės, sudarytos iš Europos Sąjungos ir Jungtinių Valstijų, įskaitant Europos Komisiją, JAV iždo departamentą, atstovų ir dviejų duomenų apsaugos institucijų atstovų iš ES valstybių narių, jose taip pat gali dalyvauti saugumo ir duomenų apsaugos ekspertai ir teisminės patirties turintys asmenys. 2011 m. vasario mėn. atlikta pirma bendra Susitarimo peržiūra[2] aprėpė pirmų šešių mėnesių laikotarpį po Susitarimo įsigaliojimo (nuo 2010 m. rugpjūčio 1 d. iki 2011 m. sausio 31 d.), o 2012 m. spalio mėn. atlikta antra bendra peržiūra[3] aprėpė tolesnį 20 mėnesių laikotarpį (nuo 2011 m. vasario 1 d. iki 2012 m. rugsėjo 30 d.). 2013 m. lapkričio 27 d. Komisija priėmė komunikatą dėl Komisijos ir JAV iždo departamento bendros ataskaitos dėl pagal TFSP pateiktų duomenų vertės, remiantis Susitarimo 6 straipsnio 6 dalimi[4]. Ši trečia bendra peržiūra aprėpia 17 mėnesių laikotarpį (nuo 2012 m. spalio 1 d. iki 2014 m. vasario 28 d.). Pagal 13 straipsnio 3 dalį peržiūros tikslais Europos Sąjungai atstovavo Europos Komisija, o Jungtinėms Valstijoms atstovavo JAV iždo departamentas. ES peržiūros grupei vadovavo aukšto rango Komisijos pareigūnas, ją sudarė iš viso trys Komisijos personalo nariai ir dviejų duomenų apsaugos institucijų atstovai, iš kurių vienas taip pat buvo grupės teisminis ekspertas. Pagal planą trečia bendra peržiūra buvo atlikta dviem pagrindiniais etapais – 2014 m. balandžio 1 d. Hagoje Europolo patalpose ir 2014 m. balandžio 8 ir 9 d. Vašingtone JAV iždo departamente (toliau – Iždo departamentas). Ši ataskaita grindžiama informacija iš ES klausimyno, kuris buvo nusiųstas prieš atliekant peržiūrą, atsakymų raštu, informacija, gauta per diskusijas su Iždo departamento personalu ir informacija, pateikta kituose viešai prieinamuose Iždo departamento dokumentuose. Be to, buvo naudojama atliekant peržiūrą Europolo personalo pateikta informacija ir buvo atsižvelgta į Europolo jungtinės priežiūros institucijos 2013 m. kovo mėn. patikrinimo ataskaitą. Norėdama gauti papildomos informacijos, Komisija taip pat susitiko su paskirtuoju paslaugų teikėju ir gavo iš jo informaciją. Rekomendacijos ir išvados TFSP išlieka svarbia priemone, leidžiančia laiku teikti tikslią ir patikimą informaciją apie veiklą, susijusią su įtariamais teroristų planavimo ir finansavimo veiksmais. Ji padeda identifikuoti ir atsekti teroristus bei jų paramos tinklus visame pasaulyje. Komisija palankiai vertina didesnį JAV valdžios institucijų skaidrumą keičiantis informacija, parodančia TFSP vertę vykdant tarptautinius antiteroristinius veiksmus. Išsami informacija, pateikta bendros vertės ataskaitoje ir atliekant šią peržiūrą, apie tai, kaip gali būti ir yra naudojami pagal TFSP pateikti duomenys, ir apie įvairius konkrečius tokius atvejus rodo padarytą didelę pažangą toliau aiškinant, kaip veikia TFSP ir kokią papildomą naudą ji teikia. Remdamasi iš Iždo departamento, Europolo, paskirtojo paslaugų teikėjo ir nepriklausomų prižiūrėtojų gauta informacija bei paaiškinimais, ir susijusių dokumentų ir reprezentacinės paieškų, vykdytų tarp pagal TFSP pateiktų duomenų, imties patikrinimu, Komisija įsitikino, kad Susitarimas ir jo apsaugos bei kontrolės priemonės yra tinkamai įgyvendintos, o Iždo departamentas, atsižvelgęs į antros bendros peržiūros išvadas, ėmėsi reikiamų tolesnių veiksmų. Europolas atlieka tikrinimo užduotis visiškai laikydamasis 4 straipsnio ir remdamasis iš Iždo departamento gautais išsamiais reguliariai atnaujinamais patvirtinamaisiais dokumentais. Priežiūros mechanizmas veikia sklandžiai ir leidžia veiksmingai užtikrinti, kad duomenys būtų tvarkomi laikantis 5 straipsnyje nustatytų sąlygų. Visi neatrinkti duomenys ištrinami du kartus per metus siekiant užtikrinti, kad visi neatrinkti duomenys būtų ištrinti ne vėliau kaip per penkerius metus nuo jų gavimo. Iždo departamento atliekamas atrinktų duomenų reguliarus vertinimas aprėpia duomenų saugojimo laikotarpių vertinimą. Iždo departamento svetainėje pateikiama susijusi informacija apie duomenų ištaisymo procesą. Komisija siūlo valstybėms narėms apsvarstyti galimybę reguliariai teikti grįžtamąją informaciją apie duomenis, gautus iš Iždo departamento pagal TFSP, tokiu būdu dar labiau pagerėtų informacijos, kuria keičiamasi pagal 9 ir 10 straipsnius, kokybė ir padidėtų šios informacijos kiekis. Komisija ragina Europolą toliau siekti aktyviai didinti informuotumą apie TFSP ir teikti pagalbą valstybėms narėms, kurios kreipiasi norėdamos gauti patarimų ir pasinaudoti jo patirtimi rengiant prašymus pagal 10 straipsnį. Svarbu, kad Europolas toliau kruopščiai ir veikdamas nepriklausomai atliktų patikrinimo funkciją pagal 4 straipsnį, kaip jis tai daro šiuo metu. Komisija tęs diskusijas dėl to, kaip aiškinti 15 straipsnį dėl prieigos teisės, atsižvelgiant į konkrečius ateityje Iždo departamento pateiksimus atsakymus. Galiausiai Komisija rekomenduoja, kad Iždo departamentas toliau vertintų, ar būtina turėti atrinktus duomenis, kaip apibrėžta Susitarimo 6 straipsnio 7 dalyje. Atliekant peržiūrą Iždo departamentas raštu patvirtino, kad per 2013 m. vykusias konsultacijas suteiktos garantijos galioja. Jis nurodė, kad nuo TFSP susitarimo įsigaliojimo 2010 m. rugpjūčio mėn. JAV vyriausybė (įskaitant visus departamentus ir agentūras) nerinko finansinių mokėjimų pranešimų iš paskirtojo paslaugų teikėjo Europos Sąjungoje, išskyrus atvejus, kai tai leidžiama pagal TFSP susitarimą. Iždo departamentas taip pat nurodė, kad per tą laiką JAV vyriausybė neįteikė jokių teismo šaukimų paskirtajam paslaugų teikėjui Europos Sąjungoje arba paskirtajam paslaugų teikėjui Jungtinėse Valstijose, kuris pateikė prašymą gauti ES saugomus duomenis, išskyrus atvejus, kai tai leidžiama pagal TFSP susitarimo 4 straipsnį. Iždo departamentas taip pat patvirtino, kad Jungtinės Valstijos iki šiol laikėsi ir ketina toliau visapusiškai laikytis visų savo įsipareigojimų pagal TFSP susitarimą. Siekiant užtikrinti tinkamą Susitarimo įgyvendinimą, sukurti pasitikėjimu pagrįstus santykius tarp susitariančiųjų šalių ir teikti suinteresuotiesiems subjektams garantijas dėl TFSP priemonės naudingumo, būtina reguliariai atlikti Susitarimo peržiūrą. Komisija ir Iždo departamentas susitarė 2015 m. antroje pusėje pagal Susitarimo 13 straipsnį atlikti kitą bendrą peržiūrą. Tarnybų darbiniame dokumente, kuris pridedamas prie šios ataskaitos, išsamiai aprašytas Susitarimo veikimas, bendros peržiūros atlikimo procesas, jos rezultatai ir rekomendacijos. [1] OL L 195/5, 2010 7 27. [2] SEC(2011) 438 final. [3] SWD(2012) 454 final. [4] COM (2013) 843 final, 2013 11 27.